Diari Oficial de la Generalitat Valenciana


Sumari del DOGV 5485, del 05-04-2007 (2007/4250)

ORDE de 23 de març de 2007, de la Conselleria de Sanitat, per la qual convoca ajudes i beques per al foment de la investigació sanitària a la Comunitat Valenciana durant l'any 2007, i establix les bases que les regulen.
---------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   5485

Data del DOGV
:   05-04-2007

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2007/4250


Data del document
:   23-03-2007

Organisme emissor
:   Conselleria de Sanitat

Tipus de document
:   Ordre

Anàlisi jurídica

 Descriptors 

:   * ajuda pública
    * metge
    * assignació per estudis
    * suport econòmic
    * personal sanitari

La investigació en ciències de la salut constituïx el motor fonamental per a impulsar la capacitat de resposta del sistema sanitari davant dels reptes múltiples i continus sorgits a partir de les necessitats dels individus i del conjunt de la societat en matèria d'atenció sanitària.  
La Conselleria de Sanitat està interessada a impulsar la investigació en matèria sanitària, atés que la investigació és un factor estratègic en el desplegament i la millora de l'assistència sanitària als ciutadans i contribuïx a augmentar la qualitat de les prestacions i, amb això, el benefici social per a la població.  
L'objectiu general d'esta convocatòria és dinamitzar i potenciar l'activitat investigadora a través de la concessió de diverses ajudes i beques per al desplegament de projectes d'investigació que contribuïsquen a millorar el coneixement científic en àrees d'interés prioritari per a la Conselleria de Sanitat, que ajude a fonamentar científicament els programes i polítiques de salut i les activitats professionals des de la perspectiva de l'avaluació de tecnologies sanitàries i sobre pràctiques sanitàries de la infermeria basades en l'evidència científica, amb l'objectiu últim de millorar la salut dels ciutadans.  
Per això, i fent ús de les facultats que em conferixen l'article 35 de la Llei 5/1983, de 30 de desembre, del Govern Valencià, i l'article 47.11 del Text Refós de la Llei de la Hisenda Pública de la Generalitat,  
ORDENE  
Article 1. Objecte i àmbit d'aplicació  
Constituïx l'objecte d'esta orde convocar, en règim de publicitat, objectivitat i concurrència competitiva, les ajudes i beques per a l'exercici 2007 que s'allisten a continuació i aprovar les bases que regulen esta convocatòria.  
Esta orde s'aplica a les subvencions següents, que s'inclouen com a annexos d'esta orde:  
1) Beques per a projectes d'investigació en programes de salut, prevenció i predicció de la malaltia (annex I).  
2) Ajudes per a estudis d'investigació en avaluació de tecnologies sanitàries i sobre pràctiques infermeres basades en l'evidència científica (annex II)  
3) Ajudes i beques per al desplegament de projectes d'investigació en matèria sanitària (annex III).  
Article 2. Finançament de les subvencions  
Les subvencions regulades en esta orde compten amb una quantia total de 547.200 euros, i es concedixen a càrrec de les aplicacions pressupostàries següents:  
- Programa pressupostari 80.37.23.8539.311.46.4, de l'Escola Valenciana d'Estudis de la Salut, codi de línia T0120000, per un import total màxim de 233.100,00 euros, dels pressupostos de la Generalitat Valenciana per a 2007.  
- Programa pressupostari 67.84.67.0353.745.26.6, de la Direcció General d'Ordenació, Avaluació i Investigació Sanitària, codi de línia T5825000, per un import total màxim de 14.100,00 euros, dels pressupostos de la Generalitat Valenciana per a 2007.  
- Programa pressupostari 55.14.95.9094.092.30.8, de la Direcció General d'Ordenació, Avaluació i Investigació Sanitària, codi de línia T5846000, per un import total màxim de 200.000,00 euros, dels pressupostos de la Generalitat Valenciana per a 2007.  
- Programa pressupostari 78.28.27.3632.762.32.5 de la Direcció General d'Ordenació, Avaluació i Investigació Sanitària, codi de línia T6667000, per un import total màxim de 100.000,00 euros, dels pressupostos de la Generalitat Valenciana per a 2007.  
En el cas de l'ajuda a què fa referència en l'annex II, de la quantia total, se'n pot destinar un màxim del 20% per a finançar específicament projectes d'investigació en l'àmbit de la infermeria. Este màxim específic per a investigació en l'àmbit de la infermeria pot augmentar, bé perquè la qualificació tècnica d'algun dels projectes d'este camp supere la resta dels no destinats a infermeria, o bé perquè el finançament acumulat dels projectes no específicament d'infermeria i qualificats amb la qualitat suficient per a l'obtenció de finançament no arriben a cobrir el 80% restant de l'import total màxim destinat a estes ajudes.  
Article 3. Beneficiaris  
Poden sol·licitar les subvencions que es regulen en esta orde, com a investigadors responsables de l'execució cientificotècnica, les persones físiques que presten servicis en les institucions sanitàries, centres i servicis dependents de la Conselleria de Sanitat o de l'Agència Valenciana de Salut.  
També poden sol·licitar-ne, a excepció de les ajudes convocades en l'annex II, el personal de plantilla de les universitats, organismes públics d'investigació o altres entitats públiques o privades que no tinguen finalitat lucrativa, situades en tots els casos a la Comunitat Valenciana.  
Cada investigador només pot presentar, com a investigador principal, una sol·licitud. Ha d'identificar a quina de les tres modalitats de subvencions convocades per esta orde desitja optar.  
La persona investigadora principal, i també les col·laboradores investigadores dependents de la Conselleria de Sanitat o de l'Agència Valenciana de Salut que tinguen un projecte beneficiat d'estes ajudes, seguixen en la mateixa situació administrativa que tenien abans de la concessió de l'ajuda.  
No poden obtindre la condició de beneficiàries de l'ajuda regulada en esta orde les persones o entitats en que es troben en alguna de les circumstàncies que establixen l'article 13.2 de la Llei 38/2003, de 17 de novembre, General de Subvencions, i els articles 18 i concordants del Reial Decret 887/2006, de 21 de juliol, per la qual s'aprova el Reglament de la Llei General de Subvencions.  
Article 4. Obligacions dels beneficiaris  
Les obligacions generals per als beneficiaris d'estes subvencions són les següents:  
a) Complir l'objectiu, executar el projecte, fer l'activitat o adoptar el comportament que fonamenta la concessió de la subvenció.  
b) Justificar el compliment dels requisits i les condicions, i també la realització del projecte o activitat i el compliment de la finalitat que determinen la concessió o la subvenció.  
c) Sotmetre's a les actuacions de comprovació que faça l'òrgan que concedix l'ajuda, i també qualssevol altres de comprovació i control financer que corresponen a la Intervenció General, en relació amb les subvencions concedides, i aportar tota la informació que se'ls demane en estes actuacions.  
d) Acreditar, abans que es dicte la proposta de resolució de concessió, que estan al corrent de les obligacions tributàries i de la Seguretat Social.  
e) Comunicar a l'òrgan que concedix l'ajuda l'obtenció d'altres subvencions, ajudes, ingressos o recursos que financen totalment o parcialment l'activitat o el projecte subvencionat. Esta comunicació s'ha de fer tan prompte com es conega i, en tots els casos, abans de la justificació de l'aplicació donada als fons percebuts.  
f) Les altres obligacions previstes en l'article 14 de la Llei 38/2003, de 17 de novembre, General de Subvencions.  
L'incompliment de les obligacions dóna lloc a l'exigència de les responsabilitats que corresponguen, d'acord amb la legislació.  
Article 5. Sol·licituds i documentació  
1. Les sol·licituds per a l'obtenció de les subvencions regulades en esta orde, junt amb la documentació que s'hi ha d'adjuntar, s'han d'adreçar a l'òrgan instructor encarregat de l'ordenació i instrucció del procediment de l'ajuda o beca sol·licitada. Les sol·licituds s'han de presentar en els models normalitzats i les ha de subscriure l'investigador principal, que es responsabilitza de fer el projecte.  
Les sol·licituds han de comptar amb la conformitat del representant legal de l'organisme on preste servicis l'investigador principal. Esta conformitat implica que s'ha comprovat que la documentació presentada és correcta, que es complixen els requisits que establix la convocatòria, i que s'adapta a la normativa del centre. Comporta, així mateix, el compromís de donar suport a la realització correcta del projecte en el cas que resulte finançat.  
2. Els models normalitzats estan disponibles en les direccions territorials i els Servicis Centrals de la Conselleria de Sanitat, en l'Escola Valenciana d'Estudis de la Salut, i també en l'adreça d'Internet http://www.san.gva.es.  
3. En la sol·licitud d'ajuda segons el model normalitzat (model 1), es fa constar:  
- Títol del projecte.  
- Nom de l'investigador principal amb menció del seu lloc, centre de treball i direcció.  
- Llista d'investigadors col·laboradors.  
- Especificació de la quantitat sol·licitada.  
Juntament amb la sol·licitud s'han de presentar els documents següents:  
a) Fotocòpia del document nacional d'identitat de l'investigador principal.  
b) Autorització del responsable de la institució, que continga un informe de la viabilitat i l'oportunitat de la investigació sol·licitada, quan siga adequat.  
c) Declaració responsable d'altres subvencions a la investigació concedides per al mateix projecte que es presenta.  
d) Currículum de la persona investigadora principal i de totes les persones col·laboradores del projecte segons el model normalitzat (model 2), en els quals es faran constar els apartats següents:  
- Formació acadèmica  
- Activitats professionals  
- Publicacions  
- Participació en congressos  
- Línies d'investigació en què ha treballat  
- Altres mèrits  
e) Memòria del projecte, segons el model normalitzat (model 3), que ha d'incloure els apartats següents:  
- Títol i resum del projecte  
- Plantejament i justificació de l'estudi: antecedents i circumstàncies en què s'inscriu, bibliografia seleccionada, adequació i oportunitat del projecte  
- Hipòtesi i objectius que es pretenen aconseguir  
- Metodologia i plans de treball  
- Duració i fases previstes  
- Informe de la comissió d'investigació o de la persona responsable d'investigació del centre  
f) Pressupost detallat del projecte (desglossat en: personal, material fungible, bibliografia, despeses per treballs especialitzats, assistència a congressos i altres recursos necessaris).  
A més, per a totes les subvencions convocades és necessari presentar:  
a) Documentació acreditativa del fet que el sol·licitant està al corrent o exempt de les obligacions tributàries i de la seguretat social, en els termes establits en l'Orde de 30 de maig de 1996, de la Conselleria d'Economia, Hisenda i Ocupació. Esta documentació la pot demanar l'òrgan que fa la convocatòria de forma telemàtica, sempre que el sol·licitant atorgue l'autorització expressa per a sol·licitar esta dada a la Tresoreria General de la Seguretat Social i a l'Agència Tributària; per a això ha d'omplir el model normalitzat (model 0).  
b) Declaració responsable que acredite no estar sotmés a les prohibicions per a obtindre la condició de beneficiari establides en l'apartat 2 de l'article 13 de la Llei 38/2003, de 17 de novembre, General de Subvencions.  
4. També es pot demanar al sol·licitant qualssevulla altres dades, documents i informes complementaris que resulten necessaris per a la resolució de l'expedient, i l'acreditació dels requisits a què es referix la documentació administrativa.  
Article 6. Lloc i termini de presentació  
1. Les sol·licituds, adreçades a l'òrgan instructor encarregat de la tramitació de cada modalitat, es poden presentar en el Registre General de la Conselleria de Sanitat, al carrer del Misser Mascó, 31, de València 46788, en el Registre de l'Escola Valenciana d'Estudis de la Salut, al carrer Juan de Garay, 21, de València 46437, i també en els servicis territorials de la conselleria, situats a Alacant (c/ de Girona, 26, 03332), Castelló de la Plana (c/ Hort dels Corders,12, 12133), i València (Gran Via de Ferran el Catòlic, 74, 46022), o de qualsevol altra de les formes previstes en l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
2. Si s'envia per correu certificat, la presentació de la documentació en l'oficina de correus s'ha de fer d'acord amb el que disposa l'article 31 del Reial Decret 1829/1999, de 31 de desembre, que aprova el Reglament que regula la Prestació dels Servicis Postals, com a desplegament del que establix la Llei 24/1998, de 13 de juliol, del Servici Postal Universal i de Liberalització dels Servicis Postals: en un sobre obert, a fi que daten i segellen l'exemplar destinat a la Conselleria de Sanitat abans de certificar-lo. Si la sol·licitud no està datada i segellada per l'oficina de correus, s'entén com a data vàlida de presentació la que aparega en l'entrada de registre de la Conselleria de Sanitat.  
3. El termini de presentació de sol·licituds acaba als 20 dies hàbils comptats a partir de l'endemà de la publicació d'esta orde en el Diari Oficial de la Comunitat Valenciana.  
Article 7. Despeses subvencionables  
1. Les subvencions previstes en esta convocatòria es destinen a cobrir les despeses següents, sempre que estiguen directament relacionades amb la realització del projecte i estiguen ben especificades en la sol·licitud:  
a) Despeses de personal: costos ocasionats per la participació en el projecte de personal en règim de formació. No poden tindre vinculació de caràcter funcionarial, estatutari o contractual amb l'organisme sol·licitant.  
b) Despeses d'adquisició de béns i contractació de servicis, que inclouen les compres de material fungible i la resta de despeses complementàries, ben justificades, necessàries per al bon fi del projecte, com ara material bibliogràfic i contractació de servicis externs.  
c) Despeses per assistència a congressos relacionats amb el projecte. S'ha de consignar el lloc, la duració i l'interés dels viatges per al projecte.  
2. Una vegada finalitzat el projecte, el material bibliogràfic (llibres, revistes i material gràfic), adquirit a càrrec de les ajudes concedides, queda a disposició dels fons de la biblioteca del centre.  
3. L'estructura de les partides pressupostàries assenyalades en el punt 1 d'esta base és vinculant. Si, en el transcurs del desplegament del projecte, es considera necessari introduir canvis entre partides, els ha de sol·licitar abans i amb una justificació l'investigador responsable del projecte, amb el vistiplau del representant legal del centre, davant de l'òrgan instructor del procediment, que ha de prendre una resolució amb l'assessorament que considere necessari.  
Article 8. Ordenació i instrucció del procediment  
1. L'òrgan encarregat de l'ordenació i instrucció del procediment de cada una de les ajudes i beques convocades, com s'especifica en els annexos corresponents, actua d'ofici i acorda totes les actuacions necessàries per a la determinació, coneixement i comprovació de les dades a partir de les quals ha de pronunciar la resolució.  
2. Rebudes les sol·licituds, les estudia, i la documentació que ha d'adjuntar-s'hi. En el termini màxim de 15 dies hàbils comptadors a partir de l'endemà de l'acabament del termini per a presentar les sol·licituds, l'òrgan instructor ha de publicar en els taulers d'anuncis de la seu central de la Conselleria de Sanitat (c/ Misser Mascó, 31, València 46488), de l'Escola Valenciana d'Estudis de la Salut (c/ Juan de Garay, 21, 46624 València) i de les direccions territorials de la Conselleria de Sanitat, i també en la pàgina web de la Conselleria, la llista provisional de sol·licituds admeses i excloses, amb la indicació de les causes d'exclusió.  
3. Esta resolució provisional ha d'especificar el termini, no superior a 10 dies hàbils, perquè els interessats les sol·licituds dels quals hagen sigut excloses esmenen les faltes o aporten els documents preceptius, amb l'advertiment que, si no ho fan, es considerarà que desistixen de la seua sol·licitud, d'acord amb el que disposen els articles 71.1 i 42.1 de la Llei 30/1992, de Règim Jurídic de les Administracions Públiques i del Procediment Administratiu Comú.  
4. En acabar el termini per a esmenar les errades detectades, s'ha de publicar, en el termini de 15 dies hàbils, per mitjà dels mateixos procediments previstos en l'apartat 2, la llista definitiva de sol·licituds admeses i excloses a l'avaluació.  
5. L'avaluació i selecció de les sol·licituds s'ha de fer tenint en compte, exclusivament, la documentació aportada en la sol·licitud.  
6. En qualsevol fase de la tramitació de l'expedient, a la vista de la documentació i de les obligacions que s'adquirisquen per la concessió de les ajudes, es pot demanar informes als organismes i entitats que s'estime oportú i fer les comprovacions necessàries sobre l'exactitud de tot això.  
Article 9. Procediment de concessió  
1. La concessió de les subvencions es realitzarà per mitjà del procediment de concurrència competitiva a què es referixen l'article 22 de la Llei 38/2003, de 17 de novembre, General de Subvencions, i l'article 55 del Reial Decret 887/2006, de 21 de juliol, d'acord amb els criteris de valoració fixats en les bases reguladores que figuren com annex.  
2. Es constituïx una comissió de valoració per a examinar i valorar les sol·licituds presentades, per a cada una de les modalitats convocades. Esta comissió, com a òrgan col·legiat, ajusta el funcionament al règim que establix la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, per als òrgans col·legiats.  
Article 10. Resolució de concessió de les subvencions  
1. Correspon al conseller de Sanitat, a proposta de l'òrgan instructor i d'acord amb l'informe de la comissió de valoració corresponent, dictar la resolució de la concessió de les distintes subvencions. Les resolucions administratives que s'adopten per delegació han d'indicar expressament esta circumstància i es consideren dictades per l'òrgan que fa la delegació.  
2. La resolució, que ha d'expressar els motius i ha de tindre els efectes i el contingut previstos en l'article 25 de la Llei 38/2003, de 17 de novembre General de Subvencions, s'ha de publicar en el Diari Oficial de la Comunitat Valenciana en el termini màxim de tres mesos, d'acord amb el que establix l'article 59.6.b de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, modificat per la Llei 4/1999, de 13 de gener.  
Si no hi ha cap resolució expressa en el termini establit, s'entén que es desestimen les sol·licituds, sense perjuí del que es dispose quan es dicte la resolució.  
3. Les sol·licituds que no resulten beneficiades poden ser arreplegades per les persones interessades o per una persona ben autoritzada. Per a això, han de formalitzar una sol·licitud a l'òrgan instructor encarregat de la tramitació de cada modalitat, durant els tres mesos següents a la publicació en el Diari Oficial de la Comunitat Valenciana de la resolució de la convocatòria. Quan ha transcorregut este termini es destruïxen.  
Article 11. Acceptació de les subvencions  
L'òrgan instructor ha d'enviar a l'adjudicatari sol·licitant de la beca o ajuda el document d'acceptació, i l'adjudicatari l'ha de tornar ben omplit, amb el vistiplau del responsable del centre de treball, en el termini de 15 dies des de la data en què el reba, amb la documentació complementària que se li demane. Si no el torna en este termini, s'entén que renuncia a l'ajuda, i s'ha de declarar la pèrdua del seu dret, d'acord amb el que disposa l'article 7 del Decret 108/1992, de 6 de juliol, de la Generalitat Valenciana.  
Article 12. Recursos  
Contra les resolucions dictades en el procediment de concessió de subvenció que esgoten la via administrativa es pot interposar el recurs contenciós administratiu en el termini de dos mesos, comptador des de l'endemà de la notificació, davant de la Sala contenciosa Administrativa del Tribunal Superior de Justícia de la Comunitat Valenciana, d'acord amb el que preveuen els articles 10 i concordants de la Llei 29/1998, de 13 de juliol, reguladora de la Jurisdicció Contenciosa Administrativa, tot això sense perjuí de la interposició del recurs potestatiu de reposició, en el termini d'un mes, comptador des de l'endemà de la notificació, d'acord amb el que disposen els articles 116 i 117 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
Article 13. Pagament i justificació de les subvencions concedides  
Les subvencions poden finançar totalment o parcialment el pressupost presentat per a l'execució del projecte. La quantia concedida es determina en cada cas segons els interessos de l'avaluació establida en l'annex.  
Si la subvenció es concedix a un investigador d'un centre dependent de la Conselleria de Sanitat o de l'Agència Valenciana de Salut, el pagament es pot fer d'una sola vegada, i es lliura a favor de la institució en què preste servicis l'investigador principal, la qual es compromet a gestionar els fons i a fer les contractacions que calguen, d'acord amb les normes s'apliquen segons la seua naturalesa jurídica.  
L'ordenació del pagament de les subvencions, en el cas d'investigadors de centres no adscrits a la Conselleria de Sanitat ni a l'Agència Valenciana de la Salut, es fa d'acord amb els criteris que conté l'article 47.bis del Text Refós de la Llei de la Hisenda Pública Valenciana, en els termes següents:  
a) A la concessió de la subvenció, es lliura un 40% de l'import de la quantitat assignada. Este pagament està condicionat a la presentació abans de la justificació de despeses que cobrisquen este percentatge, a la presentació de l'aval bancari prestat en la forma i les condicions reglamentàries, o bé a la presentació d'una fiança depositada davant dels servicis territorials de la Conselleria d'Economia, Hisenda i Ocupació.  
b) Quan l'entitat ha justificat l'entitat el 40% ja alliberat, se'n pot pagar un 20% més amb les mateixes condicions, és a dir, si abans justifica les despeses, aporta un aval bancari o una fiança.  
c) El 40% restant el fa efectiu la Generalitat Valenciana quan es justifica correctament la totalitat de la quantitat concedida.  
En tots els casos, el pagament de les subvencions que regula esta orde es pot fer d'una sola vegada, si abans es justifiquen les despeses efectuades per l'import total de la quantitat assignada.  
El termini de presentació dels justificants de despeses requerits conclou el 30 de novembre de 2007.  
Comprovada la documentació justificativa de les despeses, l'import es paga després de la certificació de conformitat emesa pel director general de l'òrgan instructor.  
Els beneficiaris han d'enviar a l'òrgan instructor, durant el primer semestre de 2008, la memòria final del projecte, en la qual s'ha d'incloure un resum de la investigació, junt amb una relació detallada de les despeses totals, i també les separates de publicacions o comunicacions a congressos, si n'hi ha.  
En la publicació de treballs científics, presentació de comunicacions a congressos i reunions científiques, etc., que tinguen lloc com resultat d'una ajuda subvencionada per la Conselleria de Sanitat, s'ha de consignar l'origen del finançament i se n'ha d'enviar un exemplar de la publicació a la direcció general que instruïsca l'ajuda, amb la menció del número d'expedient. També s'han d'enviar les publicacions que es produïsquen com a conseqüència de l'ajuda, després de la presentació de la memòria.  
Article 14. Concurrència de subvencions  
L'import de la subvenció regulada en esta orde en cap cas pot ser d'una quantia que, aïlladament, o en concurrència amb subvencions d'altres administracions públiques o d'altres ens, públics o privats, supere el cost de l'activitat del beneficiari.  
Article 15. Pèrdua o minoració de la subvenció  
1. Totes les alteracions de les condicions tingudes en compte per a la concessió de l'ajuda o beca i, en tots els casos, l'obtenció concurrent de subvencions atorgades per altres administracions públiques o ens públics o privats, pot donar lloc a la modificació de la resolució de concessió i, si és el cas, a la pèrdua del dret al cobrament total o parcial de la subvenció.  
2. Igualment, l'incompliment, per part del beneficiari, dels requisits i les condicions que donen lloc a l'atorgament de la subvenció, i també la falta de justificació o la justificació insuficient de la subvenció concedida en el termini establit, i també la concurrència d'altres causes arreplegades en l'article 37 de la Llei 38/2003, de 17 de novembre, General de Subvencions, i en els articles 33 i 34 del Reial Decret 887/2006, de 21 de juliol, pel qual s'aprova el Reglament de la Llei General de Subvencions, dóna lloc a la pèrdua del dret al cobrament total o parcial de la subvenció.  
3. Es pot prescindir del tràmit d'audiència quan no figuren en el procediment ni siguen tinguts en compte en la resolució altres fets ni altres al·legacions o proves que els presentats per la persona interessada.  
Article 16. El reintegrament de les subvencions  
Per al reintegrament de les subvencions s'apliquen les normes arreplegades en els articles 36 i 37 de la Llei 38/2003, de 17 de novembre, General de Subvencions.  
Article 17. Règim d'infraccions i sancions  
El règim sancionador en la matèria regulada en esta orde és l'establit en el títol IV de la Llei 38/2003, de 17 de novembre, General de Subvencions.  
DISPOSICIONS FINALS  
Primera  
En tot el que no regula esta orde, cal adaptar-se al que disposen el Text Refós de la Llei de la Hisenda Pública de la Generalitat, aprovat pel Decret Legislatiu de 26 de juny de 1991, i els preceptes bàsics de la Llei 38/2003, de 17 de novembre, General de Subvencions, i del Reial Decret 887/2006, de 21 de juliol, que aprova el Reglament de la Llei General de Subvencions.  
Segona  
Esta orde produïx efecte a partir de l'endemà de la publicació en el Diari Oficial de la Comunitat Valenciana.  
Tercera  
Contra esta orde, que exhaurix la via administrativa, es pot interposar un recurs contenciós administratiu en el termini de dos mesos, comptador des de l'endemà de la publicació, davant de la Sala Contenciosa Administrativa del Tribunal Superior de Justícia de la Comunitat Valenciana, d'acord amb el que preveuen els articles 10 i concordants de la Llei 29/1998, de 13 de juliol, reguladora de la Jurisdicció Contenciosa Administrativa, tot això sense perjuí de la interposició del recurs potestatiu de reposició, en el termini d'un mes des de l'endemà de la publicació, d'acord amb el que disposen els articles 116 i 117 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, modificada per la Llei 4/1999.  
València, 23 de març de 2007  
El conseller de Sanitat,  
RAFAEL BLASCO CASTANY  
ANNEX I  
Beques per a projectes d'investigació en programes de salut, prevenció i predicció de la malaltia  
Primera. Objecte  
L'objecte de la present convocatòria és la concessió de beques per a la realització de projectes d'investigació en programes de salut, prevenció i predicció de la malaltia.  
Segona. Duració  
El període de duració de les beques comprendrà des de l'endemà de la notificació fins al 31 de desembre de 2007.  
Tercera. Activitats objecte de les beques  
El projecte d'investigació ha de tractar sobre algun dels temes que s'allisten a continuació:  
- Avaluació de programes de salut: sistemes d'informació i metodologia d'avaluació.  
- Nous models de gestió sanitària  
- Models de finançament sanitari  
- Sistemes de qualitat en el servici sanitari  
- Promoció de la salut, educació per a la salut  
- Salut laboral  
- Estudis epidemiològics de malalties d'alta prevalença  
- Salut ambiental  
- Investigació de servicis sanitaris  
- Sistemes d'informació en salut  
- Vigilància epidemiològica  
- Salut de la infància i l'adolescència  
- Salut de les dones i investigació amb enfocament de gènere  
- Grups amb necessitats especials i immigrants  
- Alimentació i nutrició  
- Seguretat alimentària  
- Salut sexual i reproductiva  
- Exercici físic  
- Prevenció del càncer  
- Tuberculosi  
- Accidents de trànsit  
- Tabac  
- Osteoporosi  
Quarta. Quantia de la subvenció  
Les beques que regula este annex es financen a càrrec del programa pressupostari 11.80.81.8536.149.52.2, de l'Escola Valenciana d'Estudis de la Salut, codi de línia T0120000, per un import total màxim de 233.100,00 euros, dels pressupostos de la Generalitat Valenciana per a 2007.  
Cinquena. Òrgan instructor  
L'òrgan instructor del procediment de concessió de les ajudes és l'Escola Valenciana d'Estudis de la Salut de la Conselleria de Sanitat, a la qual correspon la realització de tots els actes d'instrucció necessaris per a la resolució del procediment. Les sol·licituds, juntament amb la documentació que s'ha d'aportar, s'han d'adreçar a l'Escola Valenciana d'Estudis de la Salut, carrer de Juan de Garay, 21, València 46354.  
Sisena. Avaluació i proposta de resolució  
1. L'avaluació de les sol·licituds presentades la fa una comissió de valoració que, atenent els criteris i requisits establits i d'acord amb la disponibilitat pressupostària, ha d'estendre una acta i de formular la proposta de resolució a l'òrgan que concedix l'ajuda.  
La comissió avaluadora està composta per:  
- El director general de l'EVES, que hi actuarà com a president.  
- El cap del Servici de Formació i Investigació de l'EVES.  
- La cap de Servici de Docència de l'EVES.  
- Dos representants de les unitats de l'EVES.  
- Un professional prestigiós del sistema sanitari públic valencià.  
- La secretària tècnica de l'EVES, que actua com a secretària de la comissió avaluadora.  
La comissió té facultats per a resoldre tots els dubtes que apareguen en la interpretació de les bases, i la possibilitat d'entrevistar els sol·licitants si ho estima oportú. La comissió pot disposar la constitució de comissions especialitzades només per a col·laborar en la valoració dels projectes.  
2. Es tenen en compte els criteris de valoració següents, d'acord amb l'orde de prioritat següent:  
- Qualitat científica del projecte (25%).  
- Currículum acadèmic i investigador de la persona sol·licitant (20%).  
- Rellevància de l'objecte d'investigació en relació amb les prioritats de salut a la Comunitat Valenciana, allistades en l'apartat segon d'este annex (15%).  
- Impacte potencial sobre la millora de l'atenció a la Comunitat Valenciana (15%).  
- Adequació dels recursos previstos als objectius que es proposen (15%).  
- Caràcter multicèntric i multidisciplinari de l'estudi (10%).  
ANNEX II  
Ajudes per a estudis d'investigació en avaluació de tecnologies sanitàries i sobre pràctiques infermeres basades en l'evidència científica  
Primera. Objecte  
L'objecte d'esta convocatòria és la concessió d'ajudes destinades a finançar projectes d'investigació sobre avaluació de tecnologies sanitàries i sobre pràctiques sanitàries de la infermeria basades en l'evidència científica.  
Segona. Activitats objecte de les ajudes  
Els projectes han de versar sobre alguna de les línies o temes de prioritat d'investigació i desenvolupament sanitari, des de la perspectiva de l'avaluació de tecnologies sanitàries i pràctiques sanitàries basades en l'evidència que s'allisten a continuació:  
1. Anàlisi de l'efectivitat d'activitats i desenvolupaments per al foment de l'ús de l'evidència científica en les pràctiques sanitàries.  
2. Anàlisi comparativa de l'ús de models, estàndards i materials per al foment de pràctiques sanitàries basades en la provatura científica.  
3. Revisions sistemàtiques, amb tècnica metaanalítica o no, sobre qualsevol dels camps que plantegen els 90 objectius de guany de salut proposats en el Pla de Salut de la Comunitat Valenciana 2005-2009.  
4. Anàlisi d'utilització i efectivitat de guies, protocols, taxonomies o procediments basats en l'evidència científica en els processos d'atencions desplegats per la infermeria.  
Els treballs han d'abordar de forma general els apartats que es detallen a continuació, donant major o menor importància a cada un segons el tema proposat:  
1. Definició de la intervenció i alternatives.  
2. Anàlisi de la situació a la Comunitat Valenciana: utilització, variabilitat, consum i costos.  
3. Indagació sistemàtica de l'evidència científica.  
4. Recomanacions per a la pràctica sanitària, per a la gestió, la planificació sanitària i necessitats d'investigació i desenvolupament supletori identificades.  
5. Desplegament de prototips i models organitzatius per a la incorporació del coneixement sistemàtic de l'evidència al treball efectiu sanitari. Anàlisi de l'impacte organitzatiu i econòmic de les propostes.  
Tercera. Quantia de les ajudes  
Les ajudes que regula este annex es financen a càrrec del programa pressupostari 08.48.32.0901.545.12.7, de la Direcció General d'Ordenació, Avaluació i Investigació Sanitària, codi de línia T5825000, per un import total màxim de fins a 14.100,00 euros, dels pressupostos de la Generalitat Valenciana per a 2007.  
Quarta. Òrgan instructor  
L'òrgan instructor del procediment de concessió de les ajudes és el Servici d'Avaluació, Auditoria i Ordenació Sanitària de la Direcció General d'Ordenació, Avaluació i Investigació Sanitària de la Conselleria de Sanitat, al qual correspon la realització de tots els actes d'instrucció necessaris per a la resolució del procediment. Les sol·licituds, juntament amb la documentació que s'ha d'aportar, s'han d'adreçar a la Direcció General d'Ordenació, Avaluació i Investigació Sanitària, carrer Misser Mascó, 31, València 46299.  
Cinquena. Avaluació i proposta de resolució  
1. L'avaluació de les sol·licituds presentades la fa una comissió de valoració que, atenent els criteris i requisits establits i d'acord amb la disponibilitat pressupostària, ha d'estendre una acta i de formular la proposta de resolució a l'òrgan que concedix l'ajuda.  
La comissió avaluadora està composta per:  
- La directora general d'Ordenació, Avaluació i Investigació Sanitària, que hi actua com a presidenta.  
- El cap de l'Àrea d'Inspecció, Avaluació i Ordenació.  
- El cap del Servici d'Avaluació i Auditoria Sanitària.  
- La cap de l'Oficina d'Investigació Sanitària.  
- El cap de la Secció d'Avaluació de Tecnologies Sanitàries, que hi actua com a secretari.  
- Dos representants amb competència especial en l'àmbit de la investigació sanitària aplicada.  
La comissió té facultats per a resoldre tots els dubtes que apareguen en la interpretació de les bases, i la possibilitat d'entrevistar els sol·licitants si ho estima oportú. La comissió pot disposar la constitució de comissions especialitzades només per a col·laborar en la valoració dels projectes.  
2. Es tindran en compte els criteris de valoració següents, d'acord amb l'orde de prioritat següent:  
- Qualitat científica del projecte, experiència de l'equip investigador en l'àrea proposada i dotació d'infraestructura per a dur a terme el projecte de tal manera que el finançament sol·licitat puga considerar-se complementari (30%).  
- Rellevància de l'objecte d'investigació en relació a les prioritats allistades en l'apartat cinqué d'esta convocatòria (20%).  
- Impacte potencial sobre el foment de l'evidència científica en el treball sanitari a la Comunitat Valenciana (20%).  
- Factibilitat i adequació del protocol, pressupost i calendari de treball als objectius que es proposen (15%).  
- Caràcter multicèntric, cooperatiu i multidisciplinari del projecte (10%).  
- Aspectes ètics considerats en el projecte (5%).  
ANNEX III  
Ajudes i beques per al desplegament de projectes d'investigació en matèria sanitària  
Primera. Objecte  
L'objecte d'esta convocatòria és la concessió d'ajudes per a la realització de projectes d'investigació en matèria sanitària i de beques de suport tècnic per a la realització dels projectes.  
Segona. Activitats objecte de les subvencions  
El projecte d'investigació ha de versar sobre els problemes o necessitats de salut de la població que es consideren prioritaris, com ara càncer, patologia cardiovascular, malalties del metabolisme, patologia neurodegenerativa, malalties rares i altres de prevalença elevada en el nostre àmbit.  
Tercera. Quantia de les subvencions  
Les ajudes i beques que regula este annex es financen a càrrec dels pressupostos de la Generalitat Valenciana per a l'any 2007, programa pressupostari 34.18.59.4833.714.74.7, de la Direcció General d'Ordenació, Avaluació i Investigació Sanitària, codis de línia T5846000, per un import de 200.000,00 euros, i T6667000, per un import de 100.000,00 euros.  
Quarta. Sol·licituds de beques  
En els projectes que incloguen la petició de la concessió d'una beca associada al projecte, s'ha d'indicar en la casella específica de la sol·licitud corresponent a l'annex III, i s'ha d'adjuntar el curriculum vitae del candidat presentat.  
Cinquena. Import i duració de les beques  
La quantia mensual bruta de la beca és de 1.100, 950 i 850 euros, segons es tracte de titulats universitaris superiors, mitjans o de Formació Professional, respectivament. El període de duració de les beques comprén des de l'endemà de la notificació fins al 31 de desembre de 2007.  
El nombre de beques concedides es calcula, segons l'avaluació de les sol·licituds presentades per a cada categoria i la duració prevista, fins a completar l'import disponible de 100.000,00 euros.  
Sisena. Òrgan instructor  
L'òrgan instructor del procediment de concessió de les ajudes és l'Oficina d'Investigació Sanitària de la Direcció General d'Ordenació, Avaluació i Investigació Sanitària de la Conselleria de Sanitat, a la qual correspon la realització de tots els actes d'instrucció necessaris per a la resolució del procediment. Les sol·licituds, juntament amb la documentació que s'ha d'aportar, s'han d'adreçar a l'Oficina d'Investigació Sanitària de la Direcció General d'Ordenació, Avaluació i Investigació Sanitària, carrer Misser Mascó, 31, València 46240.  
Setena. Avaluació i proposta de resolució  
1. L'avaluació de les sol·licituds presentades la fa una comissió de valoració que, atenent els criteris i requisits establits i d'acord amb la disponibilitat pressupostària, ha d'estendre una acta i de formular la proposta de resolució a l'òrgan que concedix l'ajuda.  
La comissió avaluadora, responsable de la valoració dels projectes i de l'emissió d'un informe, està composta per:  
- La directora general d'Ordenació, Avaluació i Investigació Sanitària, que hi actua com a presidenta.  
- La cap de l'Oficina d'Investigació Sanitària, que hi actua com a secretària.  
- El gerent de l'Agència Valenciana de la Salut, o la persona que designe.  
- El director general d'Assistència Sanitària, o la persona que designe.  
- Un professional del sistema sanitari públic valencià prestigiós en el camp de la investigació sanitària.  
La comissió té facultats per a resoldre tots els dubtes que apareguen en la interpretació de les bases, i la possibilitat d'entrevistar els sol·licitants si ho estima oportú. La comissió pot disposar la constitució de comissions especialitzades només per a col·laborar en la valoració dels projectes.  
2. S'han de tindre en compte els criteris de valoració següents, d'acord amb l'orde de prioritat següent:  
- Qualitat cientificotècnica del projecte d'investigació presentat (25%).  
- Currículum acadèmic i investigador de la persona sol·licitant (20%).  
- Rellevància de l'objecte d'investigació en relació amb les prioritats de salut a la Comunitat Valenciana (15%).  
- Impacte potencial sobre la millora de l'atenció sanitària a la Comunitat Valenciana (15%).  
- Adequació dels recursos previstos als objectius que es proposen (15%).  
- Caràcter multicèntric i multidisciplinari del projecte (10%).